Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 361

1. Bevezetés A „Művészetek” műveltségi terület alapja a nemzeti és az egyetemes emberi kultúra, valamint a mindennapi élet, a tervezett-alakított környezet és a természet esztétikai jelentésekkel is bíró tartománya. E tág kultúraértelmezésből következően sokféle lehetőség adódik a tanulók számára sajátos megismerési módjainak, tevékenységeinek érvényesüléséhez. E területek közös jellemzője értékközvetítő és értékőrző mivoltuk, továbbá, hogy aktív befogadásra, sőt alkotásra késztetnek. A „Művészetek” műveltségterület tehát egyaránt fejleszti a teremtés és a létrehozás képességét, valamint a megismerés, a befogadás és a művészettel való együttélés, az esztétikai átélés képességeit. A „Művészetek” műveltségi részterületei a „Rajz és vizuális kultúra”, az „Ének-zene”, a „Mozgóképkultúra és médiaismeret”, valamint a „Tánc és dráma”1. Ezen tantárgyak mindegyike alkalmas a tanulók érzelmi fejlesztésére, önismeretük elmélyítésére, a társas kapcsolatok kialakítására. A tanár-diák, diák-diák együttműködés megteremtése kulcsa lehet az egész program sikerének. A művészeti tantárgyak lehetőséget biztosítanak arra, hogy érzelmi kötődés alakuljon ki, illetve közösségépítés valósuljon meg. Emellett a tanulók önmagukat adhatják, sikert érhetnek el, a művészetek által segítséget kaphatnak önmaguk felfedezéséhez, megtalálásához, ami az önértékelésük javulását eredményezheti. Tudományos kutatások bizonyítják, hogy a művészeti tevékenységben részt vevő diákok más tantárgyakban, a továbbtanulásban is eredményesebbek lesznek. Így szolgálhatja a „Művészetek” műveltségterület a diákok felzárkóztatását, felkészítését a szakképzésre, majd az egész életen keresztüli tanulásra. A nevelésben betöltött szerepükkel egymás hatását erősítik ezek a területek. Mindegyik célja, hogy a művészetekről, mint az alkotás, a megismerés, a kommunikáció összetett formáiról élményszerű tapasztalatokat, ismereteket nyújtsanak. Ezáltal nagyban hozzájárulnak a legkülönbözőbb képességek fejlesztéséhez, a harmonikus személyiség kialakulásához. Több műveltségi részterületnek is célja – a sajátos kifejezési eszközeivel kapcsolatos ismeretszerzés és képességfejlesztés mellett – a kultúra köznapi jelenségeinek kritikai feldolgozása, a legfontosabb kommunikációs módok tanulmányozása. Ily módon az órai tevékenységek kapcsolódhatnak művészi alkotásokhoz és a mindennapi élet megnyilvánulásaihoz egyaránt. A különböző művészeti területekkel összefüggő gyakorlati tevékenységek, kreatív feladatok által az ismeretek élményszerűvé, a tanulók sajátjává válnak, segítik a mélyebb megismerést és fejlesztik a kreativitást. Céljuk a képességek fejlesztése, a szellemi, lelki tulajdonságok gyarapítása, az esztétikai fogékonyság, a fantázia, az érzékenység fokozása. A művészetekkel való foglalkozás hozzájárul az észlelés érzékenységének, a kifejezés árnyaltságának fejlesztéséhez. A művészetek tanítása mással nem helyettesíthető módon járul hozzá a nemzeti és az európai azonosságtudat kialakításához, a kultúra hagyományos és mai értékeinek megismertetéséhez, közös élményanyaggal szolgálva az összetartozás érzésének erősítését. A művészeti örökség és a belőle kibontakozó kortárs művészetek megismertetésével a művészeti nevelés segítséget nyújt a fiataloknak, hogy saját koruk kultúrájában jobban eligazodjanak, felismerjék és becsüljék a ma születő értékeket is. Más kultúrák értékeinek megismerése – a nemzeti és az európai kultúra mellett – fokozza a fiatalok nyitottságát, felkeltheti az új, a más iránti kíváncsiságukat, toleranciájukat. 1 A „Tánc és dráma” műveltségi részterületből ebben a tantervi egységben az „Ének-zene” területéhez illeszkedően a „Tánc” kerül kidolgozásra. A „Dráma” rész – mint kereszttanterv – a „Magyar nyelv és irodalom”-ban kerül kidolgozásra. 2006/79/II. szám A helyi tantervekben a négy művészeti terület többféle módon jelenhet meg. Az „Ének-zene” és a „Rajz és vizuális kultúra” a szabad sávban kaphat helyet, a kiteljesedő NAT szellemében. A „Rajz és vizuális kultúrá”-nak kiemelkedő szerepe van a szakmai alapozásban, a szakképzésben és az élethosszig tartó tanulás előkészítésében, ezért tanácsos a szakmai alapozás órakeretéből is időt biztosítani a kerettantervi program hatékony megvalósításához. A „Tánc”, a „Mozgóképkultúra és médiaismeret” fejlesztési céljainak megvalósítására a művészeti projektek lesznek alkalmasak, melyeket a tanulók által választható, maximum 4 órában javasoljuk megvalósítani. Ezek olyan komplex, akár egész tanévben/középiskolában folytatható szabadidős foglalkozások, melyek közel hozzák a kultúrát a diákokhoz és segítenek a szabadidő értelmes eltöltésében, valamint elindíthatják és fejleszthetik a szocializáció folyamatát, a közösségi létben való részvételt. Mindez azért fontos, mert az alkotás, alakítás, a mozgásbeli önkifejezés és az együtténeklés olyan közös élményt nyújt, melynek talaján kibontakozhat a gyerekek kötődése iskolájukhoz, szűkebb közösségükhöz. A művészeti tantárgyakkal fejleszthető kultúráltság az, ami az egész életen át tartó tanulás iránti igényt képes kialakítani, és megteremti az ehhez szükséges produktív és kreatív képességeket. A kötelező óraszám csökkentése növeli diákjaink szabadidejét, de ennek értelmes eltöltéséhez az iskoláknak a jelenleginél sokkal több támpontot kell nyújtania, programokat kell szolgáltatnia. E valós szükségletek kielégítéséhez járulhatnak hozzá eredményesen a „Művészetek” műveltségterület keretében tervezett személyiségfejlesztő projektek. A hatékony művészeti nevelés a többi műveltségi területtel összefonódó közös projektekben is megjelenhet az iskolai gyakorlatban. Ezek a produktív, komplex tevékenységek a tanulók érdeklődésére számot tartó tervezéssel eredményes eszközei lehetnek a kulcskompetenciák fejlesztésének is. 2006/79/II. szám RAJZ ÉS VIZUÁLIS KULTÚRA KERETTANTERV A SZAKISKOLÁK 9–10. ÉVFOLYAMA SZÁMÁRA

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes